text:
Il cjantautôr cjargnel e la musiche furlane di autôr e di tradizion
Ancje in tims di pandemie, la musiche no si ferme. Nancje chê furlane clarementri, che e à dât espression di se in tantis manieris, e tra lis plui significativis o ricuardìn ancjemò une volte “Incuintri al doman”, l’imni de Patrie dal Friûl che al è stât presentât intune forme gnove e visuâl, in ocasion de Fieste de Patrie dai 3 di Avrîl, che però purtrop no si è podude festezâ come simpri dal vîf.
◆ O vin di cjalâ e di scoltâ cun grande passion e atenzion ancje il lavôr tant interessant che al è daûr a fâ il nestri cjantautôr cjargnel Lino Straulino, che nol à sigûr bisugne di presentazions. In timps di segregazion sfuarçade – lui bielzà salvadi sot cierts aspiets, ancje se tal stes timp une vore uman e comunicatîf – al sta metint adun une antologjie di musiche di autôr furlane, cjapant cjants pe plui part di forme corâl, rangjant par ghitare e par vôs cheste ereditât varie e vivarose, intune maniere dal dut personâl che e funzione cetant ben. Contribûts che al regale sul so profîl facebook, par une racuelte che si spere di podê in curt scoltâ dal vîf o di cjatâle su cd. Nus conte Lino: «E je une storie che e jere tal aiar za di un pôc di timp, e cumò che o vin di stâ dentri si à inmò plui timp, e duncje le ai puartade indevant. O ai cjapât in man, midiant di ricercjis e libris, cheste musiche di autôr furlane, che si met intune posizion pardabon particolâr e dongje de musiche popolâr. Bisugne sigûr distingui chê che e je tradizion e chê che e je robe scrite. Tantis cjançons a son di autôr ma a àn dut il savôr popolâr, di deventâ intune cierte maniere popolârs. Baste pensâ al repertori di Zardini, par nomenânt un». Di un lavôr interessant publicât di Sergio Piovesan dal Coro Marmolada di Vignesie, che al met a racuelte une biele serie di cjants e di vilotis furlanis par corâl, di dôs a cuatri vôs, e daûr di altris ricercjis dal stes Straulino, il nestri musicist e compositôr al da a chestis poesiis musicadis tra Vot e Nûfcent, une vieste autorâl sclete e cjantarine, tai sunôrs di une vôs e di une ghitare.
◆ «O ai pensât che la melodie e la armonie di chescj cjants par côr, inte lôr essence, a deventin une vôs uniche, cjapant il teme di ogni cjant. Sore o ai tramade une armonie cu lis sîs cuardis che dispès e cjale bande l’antîc, o l’etnic, de nestre tradizion, a ûs di un cjantôr di strade. Si presentin cussì intune vieste divierse e cuntune leture che di solit no si sint». Oparis tant che “Oh cjampanis de sabide sere” di Nimis, Loi e Garzoni, “La mode” di Deperis e Escher, “Une volte tu jeris biele” simpri di Escher, “I doi pôi” di Cadel e Conti, “Anìn varìn fortune” di Fruch e Escher, “Il cjant dal forment” di Fruch e Garzoni, tra cjants cognossûts e altris mancul o par nuie, si puedin viodi e scoltâ su la pagjine Facebook di Lino Straulino, che lis interprete te sô maniere biele, sclete, gjenuine, sincire e apassionante. «In Friûl o vin musiche biele, bielonone, e o soi sigûr che a ’nd è tante inmò che no cognossìn, parcè che al mancje un lavôr seri di ricercje tai archivis, intes cjasis, dapardut indulà che si pues cjatâ spartîts, magari mai publicâts o dismenteâts masse adore. Di Tita Marzuttini, par esempli, tu cjatis pôcs tocs ma a ‘nt veve scrits centenârs. E nol è il sôl che al larès riscuviert. Garzoni, Conti, Seghizzi, anonims come chel di Cjaudistrie, ma o sin te prime metât dal Sietcent in chest câs, che al à scrit “Jo vuei fâ une cjançonete”. Une melodie cetant biele, come altris dôs cjantis antighis, lis unichis che si cognossin, secont me, pal moment: “Gjoldìn gjoldìn” di Lazaro Valvasensi dal 1634 e “Povere ce farajo” di Luigi Pozzi dal 1650. Al è facil imagjinâ che tantis cjançons dal Colloredo a fossin musicadis in manieris similis. Mi auguri di cjatâ altre musiche dal periodi e, finide cheste storie pandemiche, o speri di dedicâ inmò timp ae ricercje». Curiôs simpri Lino, che tra indagjins musicâls sui patrimonis di tradizion e di autôr e sôs creazions di cjantautôr cognossût e stimât, no dome in Friûl ma in variis bandis de Europe e des Americhis, nol sta mai fer. E, di fat, pôc prime de crisi che nus à obleâts a stâ ducj sierâts dentri, al veve publicât pe etichete Nota di Valter Colle, l’album “Villandorme”, insiemi cul ghitarist Alvise Nodale e cu la cjantante Alessia Valle. «Chest progjet, fat insiemi a dôi brâfs zovins, al è leât aes mês esplorazions su la musiche tradizionâl, e di tant timp o vevi la idee di tirâ sù un tercet acustic di ispirazion folk band inglese dai agns Sessante e Setante. La sielte dai tocs e il lavôr di elaborazion creative su rangjaments e melodiis al è stât tant che la continuazion di un altri progjet tacât dal 2004: “La bella che dormiva”». Siet tocs, par un viaç tra presint, passât e futûr, par cjants in forme gnove come “La fia del paesan”, “La bella brunetta”, “L’uccellin del bosco”, baladis come “Cecilia, “Il mugnaio”, “Donna lombarda” e “L’inglesina”. ❚


c: text/html

text:
Giangiacomo Vale,
Una e diversa.
L’Europa di Denis de Rougemont,
Mimesis, Milan/Udin, 2017
Denis de Rougemont, svuizar di lenghe francese, al è stât un filosof une vore impuartant, che vie pal Nûfcent al à studiât, pensât e scrit soredut in cont dai rapuarts tra individuis, tra individuis e coletivitâts e tra coletivitâts diferentis. Al centri dal so pinsîr e je la idee federâl e federaliste, che al à disvilupât in direzions diferentis, ma simpri cun chê di tignî dongje in maniere positive la unitât e la diversitât. Par cognossi la sô vision dal mont, la sô cussience de pluralitât no jerarchiche di apartignincis e di identitâts, la sô atenzion pes personis e pes comunitâts e la sô idee di unitât europeane, al merete, let il libri “Una e diversa. L’Europa di Denis de Rougemont”.
Il so autôr, il furlan Giangiacomo Vale, ricercjadôr in Filosofie politiche, al presente in maniere organiche e sintetiche i ponts di fonde dal pinsîr dal filosof nassût tal Cjanton di Neuchâtel, dal so federalisim democratic e ecologjic che al nas e si disvilupe dal bas, e che si fonde su lis personis e su lis comunitâts. ❚
Marco Stolfo

robotstxt: allowed

filter: keep


text:
EDITORIÂL – Friuli doc cence acent al reste dome une biele sagre / LA INTERVISTE – Ognidun al bale cun sô agne / Di «Florean» al «Diari» / Grafie, varietâts e coinè: par savênt di plui/ ATUALITÂT – Cuant che i zovins no si contentin dai titui / I zovins dai fogolârs: une risorse valorizade? / Tiraitsi in bande / Cumò o pues fâ l’eretic / Cognossi par sdrumâ prejudizis e fâ sù un Friûl «mondiâl» / AI 32 DI MAI. La regule dai cinc C / I sindacâts de Sardegne a pro dal autoguvier dal popul-nazion / Al Popul de Sardegne e aes sôs istituzions / Il sindacât in Sardegne al firme pe Nazion Sarde / L’agrât di Tamau / Viers un gnûf model di formazion / MEDITANTLIS TAL SO CÛR. Tragjedie te informazion / Avostanis 2010: nuie di masse e tant di plui / Cuant che la none e jere sexy / Cuant che il passât al devente creatîf / VISIONS – GALARIE FOTOGRAFICHE. SUNS 2010 la Europe e sune a Udin / TERITORIS – INTERNAZIONÂL. Plui fuarce aes rivendicazions indipendentistis / SLOVENIE. Il sisteme de scuele dal oblic in Slovenie / AUSTRIE. Lis scuelis austriachis a prudelin un sisteme di grande diversificazion / CULTURE – CUSINE. Trifule / ART-Â. Il nît imagjinari di Elena Del Fabbro / IL FERÂL. L’impuartant no partecipâ / LA FABRICHE DAI… LIBRIS. Struture e/o culture / Novella Cantarutti, L’agna Mia di Ristec / No varès di jessi une cuistion di misuris / CONTECURTE. La bolsa / Musiche di int uniche / Scrivi di cine / MEDIA – FRIÛL TAL ETERE. Se la miss e fevele par furlan / E-MARILENGHE. Numars contâts par furlan / I CLASSICS – 10. SANT JACUM, LÀ CHE AL FINÌS IL MONT /
*** I articui a son disponibii fracant sul titul. Buine leture.
Sindic jo mame / “La nestre int no à mai molât. Covente fâ, no lamentâsi, par saltâ fûr dal pantan”Walter Tomada
Alessandro Marangoni: la Aclif e deventarà istituzion di riferiment pai furlans “La Assemblee dai sindics furlans e je une realtât necessarie. E cul timp e deventarà ancjemò di plui un pont di riferiment pe identitât de nestre int”. Al è sigûr di chest Alessandro Marangoni, prin citadin di Dartigne, che al crôt tant inte Aclif […] lei di plui +
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
Ricorence / Pier Pauli Pasolini om contraditori e segnâl di contradizionPre Toni Beline
Tal centenari de muart di Pier Pauli Pasolini o ripuartìn a tocs la tierce part dal libri scrit di Antoni Beline tal 1993 ‘Trilogjie tormentade’, che e rivuarde propit il poete di Cjasarse I. RISPIETÂ IL MISTERI DAL OMLa sience plui dificile e je la cognossince di se stes. E se al è grivi cognossi […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +


text:
No si sa se al è il periodi storic (che, cul davoi des bandis di Atene, la Europe nol è che e sedi gran ben volude), o che forsit i furlans a viodin ros dome a pensâ al câs disgraciât dal Tocai.
Fat al è che cuant che a son jessûts titui che a disevin di “UE: in Italie formadi cun lat in polvar”, a nô furlans (e no dome a nô, par dut il “stivâl”) al è partît un fastidi gjenerâl, ducj alarmâts pe idee che il nestri patrimoni agroalimentâr – il plui preseât dal mont – al puedi jessi straçât dai cavîi di cuatri burocrats a Bruxelles.
NO AL ALARMISIM
Forsit, però, prime di fâsi cjapâ dal panic, al è il câs di fâ un pocje di clarece.
Dut al scomence cuntune procedure di infrazion che la Comission Europeane e à vierzût tai confronts de Italie, par vie di une leç (la numar 138 dai 11 di Avrîl dal 1974) che e viete aes industriis talianis di doprâ lat in polvar, ancje parzialmentri, par fâ formadi. Leç che e sarès une distorsion tal marcjât comun de UE, che e fasarès cuintri ae “juste concorence”.
E chest – tant par sclarî – no vûl dî obleâ nissun a doprâ il lat in polvar impen dal lat, ma dome dâ une pussibilitât in plui.
Dit che – clarementri – il formadi fat cul lat in polvar nol è dal sigûr velen (il formadi fat cun lat fresc no controlât al sarès ben piês…), e vâl la pene di impensâsi che za di cumò, su lis nestris taulis, a son formadis fats cussì, parcè che la leç e viete il lat in polvar ai produtôrs talians, ma no dîs nuie sui formadis di importazion (dome indicazion in etichete, ma sôl se finîts di lavorâ in Italie).
UNE OCASION DI MIORAMENT
E alore – forsit – cheste iniziative europeane e podarès jessi ancje la ocasion, pal nestri Parlament, di fâ buinis normativis plui severis su lis etichetis, di mût che – forest o nostran che al sedi – il consumadôr al puedi savê cemût che chel toc di formadi al è stât fat e sielzi “in sience e cussience”. Parcè che il formadi produsût in maniere industriâl cul lat in polvar in gjenerâl al coste di mancul, e vê formadis di cheste fate (e a son za) e je une sorte di concorence sleâl tai confronts dai nestris formadis di cualitât.
Un altri element impuartant di tignî iniment al è che i nestri formadis plui tradizionâi e preseâts a àn in pratiche ducj la denominazion IGP, DOC o DOP, che al vûl dî che – a mancul che no sedin trufis bielis e buinis – par podê vê chel non i produtôrs a àn di aderî a “dissiplinârs” specifics, no son sants, e a mancul di no jessi tant pandolos di scambiâ un Parmigiano Reggiano DOP cuntun “Parmesan” fat in Australie, su la pastesute i talians a laran indevant a gratâ chel formadi emilian tant bon fat di plante fûr cun lat crût. Stesse robe pal nestri Montâs, pal Asiago, pal Gorgonzola e par chês altris perlis de tradizion casearie nostrane.
Alore, cheste volte – forsit – impen che inrabiâsi cun Bruxelles, cjapìn la ocasion par fâ un tic di informazion alimentâr, spiegant a la int la impuartance di informâsi ben su ce che si compre, e par fâ pression par vê regulis simpri plui claris su ce che si cjate tai negozis. ❚
Margherita Timeus
Sindic jo mame / “La nestre int no à mai molât. Covente fâ, no lamentâsi, par saltâ fûr dal pantan”Walter Tomada
Alessandro Marangoni: la Aclif e deventarà istituzion di riferiment pai furlans “La Assemblee dai sindics furlans e je une realtât necessarie. E cul timp e deventarà ancjemò di plui un pont di riferiment pe identitât de nestre int”. Al è sigûr di chest Alessandro Marangoni, prin citadin di Dartigne, che al crôt tant inte Aclif […] lei di plui +
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
Ricorence / Pier Pauli Pasolini om contraditori e segnâl di contradizionPre Toni Beline
Tal centenari de muart di Pier Pauli Pasolini o ripuartìn a tocs la tierce part dal libri scrit di Antoni Beline tal 1993 ‘Trilogjie tormentade’, che e rivuarde propit il poete di Cjasarse I. RISPIETÂ IL MISTERI DAL OMLa sience plui dificile e je la cognossince di se stes. E se al è grivi cognossi […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +


text:
Nassût a Verone tal 1959, Andrea Bellavite al è a stâ a Gurize dal 1968. Ai 5 di Jugn al à vinçudis lis elezions di Dael deventant sindic cul 51,45% dai vôts di chei citadins che a son stâts siei parochians tai agns Novante.
Dal pont di viste dal dirit canonic, al è inmò predi, ma cuntune sospension a divinis che no i permet di esercitâ lis sôs funzions eclesiastichis (cundizion no ireversibile, ndr).
al è teolic, gjornalist e president de associazion culturâl Forum Cultura per Gorizia/Guriza/Gorica, e lis sôs primis peraulis dal discors di gnûf sindic di Dael a son stadis: «La culture e à di jessi la fonde di ogni at de politiche».
Par se al à tignût il referât ae culture, al turisim e ae ativitâts produtivis, e al à declarât di volê pontâ su la valorizazion dal Iter Aquileiense (www.camminoceleste.eu) pe valorizazion de culture locâl intune clâf di svilup economic turistic dal paîs: «Al è propit a Dael che e je nassude la idee di chest pelegrinaç» al ricuarde cun emozion, jessint tra chei che tal 2006 a àn contribuît a fâ nassi cheste esperience «Cui amîs de associazion Iter Aquileiense e dal circul Navarca, cul so president Aurelio Pantanali, o vin volût creâ chest itinerari che al è simbul de amicizie dai cuatri popui (furlan, talian, sloven e todesc) che in Friûl si cjatin su la Mont Sante dal Lussari».
il sindic bellavite al à ideis claris ancje su la cuistion furlane «O soi nassût a Verone e o amet che, ancje se lu capìs dut, no feveli inmò tant par furlan, ma o soi convint dal grant valôr de lenghe e de culture dal Friûl: lu ai fat tai agns Novante cuant che o jeri plevan e o continuarai di sindic te valorizazion de lenghe furlane parcè che une sô eventuâl pierdite e sarès un dam no dome pai furlans, ma par dute la umanitât». ❚
✒ Christian Romanini
Andrea Bellavite, l’ex plevan deventât sindic............
Nassût a Verone tal 1959, Andrea Bellavite al è a stâ a Gurize dal 1968. Ai 5 di Jugn al à vinçudis lis elezions di Dael deventant sindic cul 51,45% dai vôts di chei citadins che a son stâts siei parochians tai agns Novante.


text:
Un libri che al covente: di scugnî lei e fâ lei. Si pues definîlu in cheste maniere “Cjalant il Friûl. Pinsîrs e opinions sui lûcs comuns de lenghe furlane”, volum metût adun di Priscilla De Agostini e Silvana Schiavi Fachin.
La publicazion e partìs di un trop di prejudizis une vore presints in Friûl, soredut tai media e tal cjâf e tes peraulis di tancj cussì clamâts “opinion leader”, che a tocjin in gjenerâl la tutele des minorancis e in particolâr chê de comunitât furlane e de sô lenghe proprie. Chescj lûcs comuns si son palesâts une vore a fuart tra il 2007 e il 2009, intant dai lavôrs di preparazion di chê che e je deventade la Leç regjonâl 29/2007, daspò de sô aprovazion e in framieç de impugnazion di cualchi sô norme de bande dal Guvier statâl denant de Cort Costituzionâl e de sentence de Consulte (la n. 159/2009) che, pûr dant acet ae plui part des contestazions, no à mudât la sostance dal test e anzit e à confermât la validitât dal implant e dai contignûts di chel proviodiment di tutele dal furlan.
Par frontâ chestis cuistions, che magari cussì no a son simpri di atualitât ancje par vie che chê Leç e à ancjemò di jessi metude in vore, lis dôs curadoris a àn vût sometût un trop di domandis a cuindis di lôr, tra esperts di didatiche, studiôs, gjornaliscj, poetis e aministradôrs.
Inte prime part il teme dal insegnament e dal ûs dal furlan a scuele al ven disvilupât cun Tullio De Mauro e Nereo Perini. Inte seconde a son tiradis dongje lis opinions di Adriano Ceschia, Xavier Lamuela, Lucija Čok, Eleanor Callanan, Sergio Salvi e Domenico Lenarduzzi, Lorenzo Fabbro, Furio Honsell, Carli Pup, Valter Colle, Pierluigi Cappello, Leonardo Zanier e Novella Cantarutti, no dome sul cantin de istruzion ma ben ancje su parcè garantî al furlan spazi tai media e te vite publiche e su lis (presumudis) contraposizions jenfri furlan e inglês, lenghe e culture, lenghe comun e varietâts, scriture e oralitât, coscj e beneficis, lenghe proprie e dialic interculturâl.
A saltin fûr argoments, riflessions e informazions che no si pues fâ di mancul di tignî cont di lôr, là che la lenghe si mostre tant che un patrimoni, un dirit e une risorse di culture, di disvilup e di libertât.
Marco Stolfo
CULTURE – LA FABRICHE DAI… LIBRIS. Cjalant il Friûl. Pinsîrs e opinions sui lûcs comuns de lenghe furlaneMarco Stolfo
Un libri che al covente: di scugnî lei e fâ lei. Si pues definîlu in cheste maniere “Cjalant il Friûl. Pinsîrs e opinions sui lûcs comuns de lenghe furlane”, volum metût adun di Priscilla De Agostini e Silvana Schiavi Fachin.


text:
Cuant che no tu tes spietis, lis robis a sucedin. Lôr a vevin molât di un pôc il colp o, almancul, si jerin metûts in stand-by. Un al à vût un frutin, chel altri si è maridât, e insome i JoNoKognos no sunavin plui di cuasi doi agns. Po dopo, il sugjeriment di cualchidun: parcè no partecipaiso a Suns, il festival european de cjançon in lenghe minoritarie, che lu fasin a Udin? “Intant o ai dit di sì, e po dopo o ai domandât a di chei altris”, nus à contât Luca D’Angela, 34 agns, vôs e ghitare dal grup di Codroip. “O jeri sigûr che a varessin dit di sì”.
E cussì, ai 2 di Novembar li dal Teatri Palamostre, ju vin viodûts su pal palc cul toc “Mai Mai” in rapresentance de minorance furlane (insieme cui cjargnei Mig29OverDisneyland). “No lu vevin pratichementri nancje dit ai amîs, ma chê sere o vin cjatât une vore di personis in sale che nus àn supuartât. Par nô e je stade une vere sorprese”. Une sorprese sul seri, parcè che i JoNoKognos “redivîfs”e un poc “inrusinîts” – come che a àn dit lôr stes – a àn vinçût il premi dal public. Insome, a son stâts “freâts”: cumò ur tocje scjaldâ benon i struments e fâ lis valîs. Suns, di fat, al da dirit di partecipâ ae serade finâl dal festival, ven a stâi il Liet 2012 che si davuelzarà al prin di Dicembar a Gijón/Xixón, tes Asturiis. Intant che o scrivìn, no savìn ancjemò il non dal vincidôr, ma o savìn di sigûr che cheste e sarà la lôr prin volte tal forest, dulà che a varessin gust di esibîsi “ancje intune placute o intun bar fûr dal festival, par viodi l’efiet che al fâs tal public il furlan sunât là vie”.
Il grup al nas tal 2001 e al è vincidôr dal Premi Friûl tal 2002, un prin disc ‘Liendis’ e un altri tal 2007 ‘Discolç’ (ducj i doi cu la etichete Musiche Furlane Fuarte). Chest an a fiestezin duncje il decenâl e ur augurìn che al sedi di bon auspici. Il stes toc che a presentin, Mai Mai, al è un test riflessîf, che al fâs cussì: Une lûs si impiarà sui agns, su chel om che tu crodevis di sei o sul om che nol vâl plui nuie. Intant, si son cjatâts come un timp li de sale prove a cjase di Stefano Locatelli, il baterist (chei altris a son Mauro Pontisso al bas, Simone Mariotti ae ghitare e Luca Morassutti aes percussions), prime di montâ suntun avion direzion Asturiis a fâ fieste. “No masse però, lis feminis nus tegnin di voli: a àn metudis lis telecjamaris in zîr”, al dîs Luca. E no par ridi: cui JoNoKognos si son imbarcjâts ancje Marco D’Agostini e Claudio Cescutti: testemoneancis audiovisivis coming soon! ■
Natascia Gargano
MUSICHE. Il rock furlan a Xixón............
Cuant che no tu tes spietis, lis robis a sucedin. Lôr a vevin molât di un pôc il colp o, almancul, si jerin metûts in stand-by. Un al à vût un frutin, chel altri si è maridât, e insome i JoNoKognos no sunavin plui di cuasi doi agns. Po dopo, il sugjeriment di cualchidun: parcè no partecipaiso a Suns, il festival european de cjançon in lenghe minoritarie, che lu fasin a Udin? “Intant o ai dit di sì, e po dopo o ai domandât a di chei altris”, nus à contât Luca D’Angela, 34 agns, vôs e ghitare dal grup di Codroip. “O jeri sigûr che a varessin dit di sì”.


text:
Didattica delle lingue
Giochiamo con gli animaletti - Zuìn cu lis besteutis
Scuola Primaria di Avilla di Buja - classe prima
Anno scolastico 2011/2012
Questo materiale è parte di quanto utilizzato nel percorso di lingua friulana realizzato con i bambini della classe prima di Avilla di Buja.
Le attività linguistiche con approccio ludico e di Total Physical Response hanno stimolato la creatività dei bambini che si sono divertiti a fare (dipingere, ritagliare, incollare), inventare personaggi e a verbalizzare e drammatizzare storie.
Le attività fino-motorie sono state introdotte con gradualità in linea con il percorso di acquisizione dei prerequisiti di abilità per l’introduzione del corsivo, proposta dal metodo Venturelli.
Il materiâl chi sot al è une part di ce che al è stât doprât intal percors di lenghe furlane fat cui fruts de classe prime di Vile di Buje.
Lis ativitâts lenghistichis a àn pontât sul zûc e sul coinvolziment dal cuarp e dal moviment e a àn stimolât la creativitât dai fruts che si son divertîts a fâ (piturâ, taiâ,tacâ), inventâ personaçs e a contâ e dramatizâ storiis.
Lis ativitâts di motricitât fine a son stadis inseridis cun gradualitât intal percors di acuisizion dai prerecuisîts des abilitâts par imparâ il corsîf, proponude dal metodi Venturelli.
La piore
Ti covente:
- carton blanc
- colôrs a aghe: colôr di rose, neri, ros
- lane blancje
- doi vogluts di plastiche o di carton
- cole
- fuarpis
Fâs cussì:
- piture il music e lis orelis cul colôr di rose
- piture lis talpis cul neri
- disegne la bocje cul ros
- taie ducj i tocuts
- tache i tocuts come tal dissen
- fasiti sù ator dai dêts un pocje di lane blancje, peile intal mieç e taile di ca e di là
- fâs cussì il çuf e la code e tachiju come tai dissens, un denant e un daûr
- tache i doi vogluts
- cu la gusiele fâs une busute sot dal çuf e picje la piore cul fîl trasparint
Se ti plâs la piore nere fâs cussì:
- piture il cuarp cul neri e lasse lis talpis blancjis
- piture il music e lis orelis cul colôr di rose
- taie duçj i tocuts
- fâs il çuf e la code cu la lane nere e tachiju un denant e un daûr
clic per ingrandire le immagini
Il cai
Ti covente:
- carton blanc
- colôrs a aghe: vert, arançon, ros, zâl, celest
- doi vogluts di plastiche o di carton
- cole
- fuarpis
Fâs cussì:
- piture il cjâf, la code e i cuars dal cai cul vert di dutis dôs lis bandis
- piture il scus (la sô cjasute) cul arançon di dutis dôs lis bandis
- piture i doi taronts grancj cul ros di une sole bande
- piture i doi taronts mezans cul zâl di une sole bande
- piture i doi taronts piçui cul celest di une sole bande
- taie ducj i tocuts
- tache i tocuts come tal dissen
- dissegne la bocje di dutis dôs lis bandis
- tache i doi vogluts un par bande
- cu la gusiele fâs une busute parsore dal scus e picje il cai cul fîl trasparint
clic per ingrandire le immagini


text:
Viaç ae scuvierte dai insediaments de etât dai metai de classe quarte scuele primarie di Cjscjerne
Intal mês di fevrâr 2011 ò vin partecipât a un laboratori didatic sul Neolitic tignût in lenghe furlane de archeologhe Emanuela Pozzo e inserît intal progjet di storie dal Friûl. Il lavôr nus è plasût cussì tant che ò vin decidût di metilu sul sito de nestre scuele e in chel di "Collinrete" intal grant progjèt di rêt "Lavôrs in cors" realizât cu la leç 482.
I modelùs di cjastelîr, lis làstris di ramp e i disegns de tipologije dai cjastelirs è son stads realizâs à nestre cure.
cliche su la figure par ingrandîle
Prime di dut ricuardin cemut che si separe la Preistorie o Etât de piere
L'Etât de piere si divît in Paleolitic, in Mesolitic e in Neolitic.
Intal Paleolitic inferiôr l'om al organize i prins incjampaments a viert, al pronte imprescj di silice e al è bon di paronâ il fûc.
Intal Paleolitic medi a nassin lis primis manifestazions di spiritualitât, tant che lis sapulturis. La sclesadure de piere e devente plui buine.
Cul Paleolitic superiôr l'om moderni (homo sapiens) al impare a lavorâ la piere in mût simpri plui sofisticât.
Intal Mesolitic i grups umans a elaborin une economie slargjade, atente a dutis lis ufiertis dal ambient. L'invenzion dal arc al permet al om preistoric di cjaçà nemai grancj come il cierf.
I cjaçadôrs a dopravin diviersis parts dal cierf par prontâ ogjets di grande utilitât pe vite quotidiane.
Ancje noatris, cun la piel o vin provât a preparâ une picjule borse di piel par meti dentri dut ce che podevin cjatâ in nature.
lis nestris borsutis fatis senze doprâ gusèlis
Viers la fin dal Neolitic a comenze une gnove etât clamade Protostorie o Etât dai metai:
L' Etât dai cjastelîrs e ven subite dopo l' Etât de piere e subite prime de Storie.
Lis scuviertis no vegnivin fatis dutis intal stes moment e, des voltis, al coventàve tant timp prime che lis gnovis e rivassin intun atri paîs.
Difati cuant che inte Mesopotamie l'omp al scuvierç il metal, chì in Friûl o sin acjemò intal Mesolitic.
Chest al sucedeve parcè che al ocoreve tant timp par imparâ a lavorâ i metai, a preparâ i imprescjs e a puartaiu in atris lucs.
No jerin stradis fra un puest e chelatri e duncje bisugnave preparasi di besoi i sintîrs.
Chest periodo, che al va dal 2500al 1800 prin di Crist al ven clamât Cuprolitic o ancje Eneolitic. I prins a scuviergj il ramp a son stâs i Egizi.
Il ramp al è une vore tenar e intal prinzipi al vignivi lavorât dome cuntune piere.
Vuè i studiôs clamin al ramp cuntune sigle Cu, che ven de peraule "Cupros" come che jere clamade l'isule di Cipro che a ere ricje di ramp. Chest metal no si cjate dapardut e alore la int e scomençe a movisi par là a cirilu.
Il ramp al è impuartant, ma no l'à gambiade la vite das personis che continuin a doprà la piere. In Friûl no si cjate il ramp e, par chest, lis olmis de etât dal ramp son une vore pocjis (Trieste, San Vito al Tagliamento probabilmenti puartât di qualchidun par scambialu cun atris materiai).
Lis scenis incidudis a sbolz sul ramp presentin moments di fieste, animâi, plantis e vuerîs
Il bronç nol'è un metal natural, ma une leghe, sarès a dî une union di doi metai: ramp e stain.
Cun chest metal si fasin curtiss, armis, arnês di tai. In chest periodo començin lis vueris, parcè che la int si sposte par là à çirî i metai. Il stain si cjate in Austrie e in Gjermanie e, sicome il Friûl al è su la strade che va a nord, i vilaçs vignivin tacâs e par chest i soi abitants an scielzut di fortificaiu.
In dut il Friûl si son cjatadis olmis di cjastelîrs che, inte etât dal fièrr deventin plui grancji par podê controlâ miôr il teritori. In etât romane, sul situ dai cjastelîrs, saran costruîs insediaments plui impuartants, sarès a dì che i omps protostorics savevin scielzi ben i puesçs indulà costruî i vilaçs.
Son insediaments de etât dal bronç e dal fier dulà che vivevin i omps de protostorie: si cjatin intune posizion dominante o protete: dongje i valics, lis valadis o lis rivis dai flums, dongje dal mâr o in tjeris fertilis. I oms protostorics an continuât a costruì i cjastelîrs par cirche mil agns e chest al vuel dì che il sisteme di protezion al funzionave.
Pe posizion geografiche i cjastelîrs a son di tre tipos, secont la zone e la maniere in cui e son stâts fats.
Il cjastelîr di planure
Al veve une forme cuadrade e al vignive costruît suntun teritori plat (par esempli a Merêt di Tombe, a Savalons, a Sedean, a Gjalerian). Al jere protezût cun spaltadis e paladis fatis cun pâi di rôl. Dentri dal vilaç al veve di sei il puest dome par un piçul numar di abitazions, cun plante retangolâr e il cuviert cun doi plovês, cul paviment e lis parêts protezutes cuntun strât fis di arzile.
Il cjastelîr dongje dai côrs di aghe
Al veve une forme divierse rispiet a chel di planure e al vignive costruît suntune ponte di tjare dongje lis rivis di flums par podê sfrutâ lis tantis risorsis che l'aghe a dave. La spaldate plui alte vignive costruide intal pont scuviert, chel no protèt dal flum.
Olmis di cjastelîrs di aghe si cjantin intal Cividalês e dongie dal flum Livence. I cjastelîrs di aghe vevin grande impuartanze parcè che controlavin une impuartante vie di cominicazion.
Il cjastelîr di alture, dal Carso e de Istrie
Vevin forme circolâr e i mûrs vignivin costruîts usant la piere cun cui si fasevin plui files. Podevin jessi di diviersis dimensions: i pui grancj servivin ancje come abitazion, i pui picjui vevin un ûs difensîv pal teritori. I cjastelîrs erin in comunicazion fra di lôr e si iudavin in dutes lis situazions di pericul.
"Preistoria nell'udinese" a cura del Museo di Storia Naturale
"Preistorie in Fiûl" dal Consorzi Universitari dal Friûl


text:
«Glesie Furlane e je stade il puest ideâl dulà che si podeve fevelâ di dut. Ancje par fâ ciertis sieltis che no jerin dutis in linie. Fin dal ’70, o vin scomençât a domandâ la Messe par furlan, ultimementri o vin tradusût il Messâl. Cumò, nus disin di Rome che o vevin di domandâ il permès». E ancjemò: «La cjarte dai dirits dal om e dîs che ducj i popui a son compagns, par lenghe, par filosofie di vite, par impostazion culturâl. Sedi te societât civîl e purtrop ancje in chê religjose, chei dirits a vegnin in pratiche sbeleâts». A son chestis peraulis di pre ‘Sef Cjargnel a fâ di vuide al trailer dal film documentari Missus, produsût de Raja Film, curât e diret dal regjist udinês Massimo Garlatti Costa.
Nol è dome un discors di glesiis e di predis in chest documentari. «La cuistion e je ancjemò plui grande, e e cjape dentri la identitât di un popul, cun dutis lis sôs carateristichis, sfumaduris, apartignincis. Preâ te tô lenghe, tant che scrivi, tabaiâ, discori, al è un dirit acuisît che al va tutelât. Tra lis robis che mi àn plui colpît di Glesie Furlane, zirant chest film, e je che i predis che le componevin e che le componin, a son une vore particolârs, rârs. A puartin la crôs di jessi predis: chê forsit dolorose di dovê fâ cetant, in tantis e tantis parochiis in maniere contemporanie – viodude la carence di vocazions -, e chê positive che e ten cont de lenghe, de culture e dal popul furlan».
Massimo Garlatti Costa al à passât un an liturgjic intîr dentri DI cheste realtât, vivint cui predis e cui fedêi, filmant situazions religjosis e no dome, in largje part dal Friûl: de Cjargne ae Basse furlane. Ce che al testemonie al è un berli di dolôr de bande de religjositât furlane, un at di denunzie pe sorevivence di dutis lis minorancis e une dimostrazion concrete di une fede che no mole par chestis causis. «Ur brusave e ur bruse il fûc dentri – al continue Garlatti Costa -. Int tant che pre Roman Michelot, Checo Placerean, Toni Beline, ‘Sef Cjargnel e ducj chei che a puartin indenant la cause furlane, religjose e no, si fasin vôs par dutis lis minorancis puaris dal mont. Chest film e je une istantanie di autenticitât, di passion che e unìs fede e amôr pe int, par dute chê int, in Europe a son uns 50 milions lis personis che e fevelin une lenghe minoritarie, che si cjate in cundizions similis.»
Come un salustri, nus à dit il regjist e antropolic, ven a stâi come une sclaride, un moment di grande luciditât inte massime debilece, precarietât, come la lûs fuarte pôc prime di murî. Cheste e je une otiche di tignî di cont. Ma Glesie Furlane no mûr e anzit e vîf in maniere intense, e lis ripresis lu dimostrin trop che no à intenzion di molâ. Un progjet che si zonte aes tantis publicazions, cunvignis, incuintris che e puarte indenant de dì de sô fondazion, intai agns ’70, sul sburt dal Concili Vatican II. Cumò, il film documentari al parteciparà a concors internazionâi dedicâts, e tra pôc a scomençaran lis presentazions in dut il Friûl. Une note a part e va ae musiche, ae colone sonore, che e met in vôs i cjants dal patrimoni sacri furlan cul Côr Rosas di Mont e cul Côr di Dalès. Altris informazions si puedin cjatâ lant tal sît www.missusfilm.it
✒ Alessio Screm
_______________________________________________________
LA origjin: une rapresentazion sacre di tradizion antighe
Il non dal film documentari si ispire a un particolâr cjant de tradizion musicâl furlane che al ven eseguît di timps lontans, in ocasion de Novene di Nadâl. Il Missus, un pas dal Vanzeli (Lc 1,26-38) che al conte de Anunziazion. L’agnul Gabriel al va li di Marie e i rivele la nassite di Jesù. Il test latin al tache in chest mût: Missus est Angelus Gabriel a Deo… (L’agnul Gabriel al è stât mandât di Diu…). E la prime peraule dal test i da il non ae Novene.
No dome un cjant, ma un drame sacri di origjin antighe, salacor de Ete di Mieç, come il Planctus Mariae, Visitatio Sepulchri, Resurrectio e Rappresentatio in Annunciatione beatae Mariae Virginis. Abolide la liturgjie aquileiese subit dopo il Concili di Trent, chest cjant, e al stes timp rapresentazion, nol è muart ma al à continuât a jessi scrit e cjantât. Tra i compositôrs che plui si son dedicâts a cheste forme musicâl, o ricuardìn G.B. Tomadini, Zorzi, Pecile, Comencini, Girardi, Candotti, J. Tomadini, Marzona, Franz, Cossetti, Foraboschi, Pigani, Trinko, Perosa, De Lorenzo, O. Rosso… E, in dì di vuê, Giuliano Fabbro cu la Nunziade.
Un patrimoni inestimabil che al sarès di studiâ in maniere aprofondide, dal moment che a mancjin studis dedicâts. Come che al dîs pre Romano Michelot: «Al displâs che in dì di vuê, ta chest mont frenetic, ancje chestis tradizions venerandis e splendidis a vegnin simpri plui butadis di bande e lassadis colâ. In non di ce? Di plui confusion e baldorie e vueit…». (Al. S.)
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
La tiere e la grepie / 2022: An internazionâl de pescje artesanâl e de acuicultureAdriano Del Fabro – diretôr dal bimestrâl “SoleVerde”
Par une economie blu simpri plui sostignibile Lis Nazions Unidis a àn declarât il 2022 “An internazionâl de pescje artesanâl e de acuiculture” (Iyafa 2022), rimetint ae Fao il coordenament des ativitâts di sensibilizazion sul teme.◆ Il pes, i moluscs, i crustacis e lis alighis a son part ad implen des dietis, des ereditâts culturâls […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +
Austrie / La Universitât Popolâr che si indrece a dutis lis fassis di etâtBarbara Cinausero
Si Beate Gfrerer, 54 agns, che bielzà di 25 e je a cjâf de Volkshochschule (Universitât Popolâr) carinziane, e je stade nomenade “Carinziane de Zornade”. O soi stade par cinc agns in Carinzie e propit in cheste scuele o ai insegnât e o ’nt cognòs ben la organizazion. Juste in chel periodi si insaldave il […] lei di plui +


text:
Normative e diretivis
Dongje de grafie uficiâl aprovade par leç, lOLF al à proviodût a indicâ altris normis necessariis pe lenghe furlane, tant che chês pe normalizazion dal lessic, de toponomastiche dai paîs, pal ûs des variantis, e i obietîfs par une programazion didatiche curiculâr pal insegnament dal furlan tes scuelis. Ancje chestis funzions dal OLF a son passadis ae ARLeF. La Agjenzie e je simpri daûr a lavorâ su chestis cuestions e lis sôs comissions a metin jù dispès documents gnûfs e di riferiment, par chest al è ben tignî simpri di voli ancje il sît internet dal ARLeF li che a vegnin publicâts man a man che a vegnin fats bogns.
Su lis leçs aprovadis pe lenghe furlane e je in chest sît dal CFL2000 une sezion di pueste (Leçs pe lenghe furlane), chenti si lasse spazi, tes sotsezions, a lis indicazions sui programs didatics e a lis propuestis di leç e di normative.


text:
Dispès, passant dongje de Puarte Disot di Tumieç, tu vegnis involuçât des notis musicâls che a vegnin dal negozi Friulfisa di Marco Tomiato. A son notis coloradis che no podin lassâti indifarent se no altri pal fat che a vegnin des armonichis di cualitât prontadis propit alì.
La passion di Marco e nas par câs. Une dì, a siet agns, so pari lu puarte a cognossi un so amì di Udin, il mestri e justadôr di armonichis Massimo Bellina. In cheste ocasion i domande se al vûl provâ a imparâ a sunâ il strument e di li e scomence la aventure. Marco al cres e la sô curiositât lu puarte ancje a studiâ ce che al è dentri di une armoniche; al fâs cetancj cors a Castelfidardo e tal 2001 al comence a meti in pratiche ce che al à studiât.
Il negozi al è piçul ma al à dut ce che al covente par fâ riparazions, acordaduris (par chest al à comprât in Americhe un acordadôr par ducj i gjenars di armonichis), par cambiâ i timbris e ancje par meti adun i tocs (che a vegnin di Castelfidardo) di une gnove armoniche. Purtrop al è un lavôr che, dal pont di viste economic, nol rint trop parcè che al è di nicje, al domande tantis oris di lavôr e po dopo parcè che la grande part dai musiciscj de zone e sune a nivel amatoriâl, cence grandis pretesis e cuntun nivel bas, tant dal pont di viste musicâl che tecnic.
Dutis lis armonichis che a jessin di chi a son di cualitât medie alte (i materiâi utilizâts a son len, alumini e carton pal fol); in particolâr, il sun al è bon parcè che che Marco, tecnic ancje di acustiche, al à dât une olme no di pôc cont intes sôs armonichis: il segret al sta inte elaborazion de acordadure che e fâs in mût che cuant che si sune cui regjistris brilants il sun nol deti fastidi intes orelis.
Dut chest al ven spiegât intal libri che al à scrit “I segrets de fisarmoniche”; cui che al passone su internet al pues dâ un cuc tal sît www.friulfisa.it.
Marco, intal so timp libar, al sune la armoniche (di pôc al à fat ancje un CD) e al insegne inte Universitât de tierce etât di Tumieç indulà che al cîr di trasmeti cheste sô grande passion pe armoniche e pe musiche. ■
Marta Vezzi
CJARGNE VIVE. Friulfisa di Marco Tomiato............
Dispès, passant dongje de Puarte Disot di Tumieç, tu vegnis involuçât des notis musicâls che a vegnin dal negozi Friulfisa di Marco Tomiato. A son notis coloradis che no podin lassâti indifarent se no altri pal fat che a vegnin des armonichis di cualitât prontadis propit alì.


text:
Chê de economie, chê des relazions cul rest dal mont, chê dal cambiament climatic e chê dai dispatriâts. A son lis cuatri cuistions di fonde che a tocjin la Europe che e je e soredut che a mostrin la Europe che e mancje. Vie pal ultim mês a àn vût plui rilevance soredut la seconde e la cuarte, che in tancj câs, a tacâ de Sirie e de Libie, a son une vore leadis une cun chê altre.
Ai 7 di Otubar chescj argoments a son stâts frontâts, cun solenitât, de bande de cancelire todescje Angela Merkel e dal president francês François Hollande, che si son presentâts in cubie alì dal Parlament european, compagn dai lôr predecessôrs Hemut Kohl e François Mitterand tal 1989. I doi a àn fevelât des crisis e des disfidis che la Europe e à denant di se, de necessitât di mantignî e di rinfuartî la unitât europeane e dai principis e dai valôrs di fonde de Europe e de sô integrazion: pâs, justizie, democrazie, libertât e solidarietât e, insom, umanitât.
A pensâi ben al è ce che a cirin chei che a scjampin de fam e soredut de vuere e che a vegnin in Europe cun chê di cambiâ in miôr la lôr vite. Magari cussì no, al è ancje ce che a stentin a cjatâ, tra bariduris reâls e psicologjichis che a vegnin fatis sù dilunc vie di chê che e ven clamade «la vie balcaniche» e no dome alì. Merkel e Hollande a àn batût propit su chescj aspiets: cuintri dal populisim nazionalist, razist e antieuropeist che al cres un pôc in ducj i stât e a pro di un rilanç de azion de Comission europeane, in gjenerâl e cun riferiment specific a imigrâts e dispatriâts.
Al è dificil no cjatâsi in cunvigne cun chês peraulis, ma al è ancjemò plui facil marcâ cetantis contradizions che chês stessis a palesin. Cun di fat Merkel e Hollande a fevelin di Europe unide, ma no proponin nuie di gnûf e di inovatîf rispiet ae Europe dai Stâts di cumò, che propit par chel e je scjafoiade dai diviers nazionalisims.
Di une bande, a critichin la mancjance di cûr e di vision strategjiche di tancj lôr coleghis. Ma di chê altre a fasin sù par jù compagn ancje lôr, in particolâr il president francês, che in chê ocasion al à provât a rilançâ in clâf europeane la classiche ‘grandeur’ – forsit cence nancje rindisi cont che no so plui i timps di une ‘leadership’ francotodescje – e al à stigmatizât la politiche ongjarese al confin cu la Serbie, dismenteantsi che la France no à fat tant diferent tra Menton e Ventimiglia.
Al è chel stes Stât francês – e nol è un câs… – che al à une pôre mostre de diversitât linguistiche, là che ai 24 di Otubar tancj di lôr, de Bretane ae Ocitanie, dal Paîs Basc ae Corsiche, si àn dât adun in place in non des lenghis propriis e dai dirits. In chest sens Parîs al è in buine compagnie, stantche europeisim di façade, ipocrisie in cont di imigrâts e dispatriâts e mancjance di rispiet pes minorancis si cjatin ancje inaltrò.
Par esempli tal Stât talian, là che a Rome pe riforme dal servizi public radiotelevisîf si fâs fîs e fiastris tra lenghis e comunitâts e a Gurize si fâs fente di nuie denant des cundizions di tancj di lôr che a son incjampâts te jungle in bande dal Lusinç.
Intant che in Polonie la maiorance dal 51% di lôr che a son lâts a votâ i à dât il podê ai nazionaliscj conservadôrs di Prawo i Sprawieliwosc, che a prometin di «puartâ Budapest a Varsavie»… ❚
Marco Stolfo
FRIÛL EUROPE. Merkel, Hollande e la Europe cence unitât che e à pôre de diversitât............
Chê de economie, chê des relazions cul rest dal mont, chê dal cambiament climatic e chê dai dispatriâts. A son lis cuatri cuistions di fonde che a tocjin la Europe che e je e soredut che a mostrin la Europe che e mancje. Vie pal ultim mês a àn vût plui rilevance soredut la seconde e la cuarte, che in tancj câs, a tacâ de Sirie e de Libie, a son une vore leadis une cun chê altre.


text:
Decidude la gnove toponomastiche citadine
La Zonte comunâl su propueste de Comission Toponomastiche dal Comun e à decidût vuê, martars ai 15 di Dicembar, cualchi non gnûf pe viabilitât citadine. “O vin chê di dedicâ dute la aree dal gnûf terminal pai students – e spieghe la assessore Antonella Nonino – a personis che a puedin jessi di esempli par chei cetancj fantats che a passaran par li”. Il plaçâl logât su la crosere cu lis viis Giovanni Martini e Ragogna e cu la gnove trate stradâl che e puarte su viâl Nogara si clamarà “plaçâl Gina Marpillero”. Il plaçâl logâl cu lis viis della Faula, Galileo Galilei e Quarto al sarà invezit dedicât a “Falcone, Borsellino e vittime della mafia”. Ae neurolighe e premi Nobel Rita Levi Montalcini i sarà dedicât il plaçâl su la crosere tra vie della Faula e viâl Cadore. Le aree verde di vie Parma e sarà invezit intitulade a “Luigi Candoni”. Cun di plui si varà une variazion grafiche par comedâ il cognon di pre “Emilio De Roja” intal plaçâl che al cjape il so non. Une altre mende e rivuarde invezit i cartei stradâi di vie “Riccardo Di Giusto”, là che si zontarà la specifiche “nato Riccardo Giusto 1895 – 1915”.


text:
Acuist de citadinance taliane
La domande di acuist de citadinance taliane e va presentade ae Prefeture competente dal teritori.
Il decret, di ritirâ li de Prefeture, al varà di jessi consegnât dal interessât al Ufici citadinance dal Comun che al metarà un apontament pe prestazion dal zurament di fedeltât ae Republiche.
L’acuist de citadinance al partìs de dì dopo vê prestât il zurament. L’ufici al previôt ae formazion dal at e ae comunicazion che e covente pal inzornament dal archivi anagrafic.
Normative di riferiment: L. n. 92/1991, modificade de Leç n. 92/2009; D.P.R. n. 572/1993 e D.P.R. 396/2000.
Ricognossiment de citadinance taliane a forescj di origjin taliane
I citadins forescj, di antighe origjin taliane, iscrits ae anagrafe dal Comun di Talmassons a puedin domandâ il ricognossiment de citadinance taliane presentant une domande di pueste in cjarte di bol al Ufici di Stât civîl.
Recuisîts par jessi ametûts al ricognossiment:
- Jessi residents tal comun
- Vê une citadinance dade su la fonde dal principi dal “jure soli” (par esempli Argjentine, Brasîl, Uruguay, Stâts Unîts, Canadà, Australie, Venezuela, etc.)
Ae domande a àn di jessi alegâts chescj documents, legalizâts e voltâts par talian se burîts fûr di autoritâts forestis:
- Estrat dal at di nassite dal von talian emigrât tal forest dât fûr dal Comun talian dulà che al è nassût;
- Ats di nassite di ducj i dissendents in linie direte, comprendût chel che lu domande;
- Ats di matrimoni dal von e dai dissendents in linie direte;
- Certificât dât fûr de Autoritât competente dal stât forest di emigrazion, che al ateste che il von talian nol à mai cjapade la citadinance dal stât forest di emigrazion/misure foreste di naturalizazion;
- Certificât dât fûr de Autoritât consolâr taliane che al ateste che ni il von ni i dissendents in linie direte, comprendût chel che lu domande, a àn mai rinunziât ae citadinance taliane;
- Certificât di residence.
L’Ufici di Stât civîl, une volte verificât il dirit al ricognossiment, al larà indevant cu la trascrizion dai ats di stât civîl relatîfs a chel che lu domande e al inzornarà i archivis anagrafics.
Normative di riferiment: Leç n. 92/1991, modificade de Leç n. 92/2009; Circolâr Ministeri dal Interni - Division Citadinance - K.28.1 dai 08/04/1991.
Tornâ a cuistâ la citadinance taliane
Il citadin che al vûl tornâ a vê la citadinance taliane pierdude par naturalizazion foreste al à di lâ tal Ufici citadinance par vê dutis lis informazions necessariis.
Si torne a cuistâ la citadinance dal dì dopo de sotscrizion de declarazion devant dal Uficiâl di Stât civîl.
Se l’interessât al è resident in Italie di plui di un an al torne a vê la citadinance cu la prime zornade dopo dal prin an di residence.
Normative di riferiment: Leç n. 92/1991, modificade de Leç n. 92/2009; D.P.R. n. 572/1993.


text:
Midiant de storie dai cognons furlans, si fâs ancje la storie dal nestri Friûl. Une vore a son nassûts di stranons dâts aes personis e, po dopo, aes fameis. Chest mês us proponìn 5 cognons che a nassin di nons di animâi.
(Gjavâts fûr di I cognomi del Friuli di Enos Costantini e Giovanni Fantini ed. La Bassa/LithoStampa. O ringraciìn i autôrs pe disponibilitât e pe colaborazion).
CHIURLO
Dal non dal ucel cul bec lunc e sutîl e çatis altis. 1706 donna Anzola Chiurolo tesseva e lavava la biancheria della Congregazione Anime di S. Giacomo a Udine; 1788 Giuseppe Chiurlo (anche Chiurilo) era contraddicente nella Confratermita di S. Lazaro, sapeva scrivere. Cognon di Sant Denêl.
SCHIRATTI
Al è une vore probabil che al vegni di sghirat (o schirat o sghirate). Al sarà stât, duncje, une sorenon dât a une persone svelte e plene di snait. Leonardo dicto Schirato de canali Pedarcio tal 1481; A Pinzan Daniel de Schirato tal 1567. In dì di vuê si cjate soredut a Feagne e Maian. Presint ancje a Udin.
FAVIT
Favite al è il biel non furlan dal piçul ucielut che par talian al è “scricciolo”. Duncje, un sorenon dât a une persone minude. Cognon di Udin e di Tavagnà. 1400 Subeta dicta Favita figlia q. Rubitti de Arta a Gemona; 1472 d.ne Clare Favitte de Glemona a Udine; 1809 Ant. Favitolo possiede 3 bovi e una vacca in Corno.
CLOCHIATTI
Il sufìs -àt tacât daûr di clocje al somearès un stranon di dispresi par une persone pegre, flape. Cognon tipic di Paulêt, si cjatilu ancje a Udin, Tavagnà, Pagnà, Reane, Tresesin e Martignà. 1535 Zuan Cloch de Portabrosana; 1649 Don Girolamo Clochiatto di Grupignano capp. nella chiesa di S.Stefano di Palazzolo – minacce di morte – ottiene di star assente 6 mesi ottenendo a sè don Giac. del Vecchio di Campoformido. Cognon di Paulêt, Udin, Tavagnà, Martignà, e Tresesin.
ZORAT/ZORATTO/ZORATTI/ZORUTTI
Par furlan zorat/çorat al vûl dî çore, e çorut al è il so diminutîf. 1262 filius çoratti de Usago; 1292 donna çora uxor q. Marasii de Bilirs; 1302 çora filia a Moruzzo; 1364 Petro q. çorati de Cavoryaco; 1459 Antonio q. Leonardo Zoratto de Artegna abitante sul monte di Rosazzo; 1527 divisione tra Giovanni e Giuseppe q. Colao Zorutti da Fagagna; 1546, 29 sett. Benedetto cognominato Zorutto q. Simone decano di Bolzano. Cognon une vore comun in dut il Friûl.
Sindic jo mame / “La nestre int no à mai molât. Covente fâ, no lamentâsi, par saltâ fûr dal pantan”Walter Tomada
Alessandro Marangoni: la Aclif e deventarà istituzion di riferiment pai furlans “La Assemblee dai sindics furlans e je une realtât necessarie. E cul timp e deventarà ancjemò di plui un pont di riferiment pe identitât de nestre int”. Al è sigûr di chest Alessandro Marangoni, prin citadin di Dartigne, che al crôt tant inte Aclif […] lei di plui +
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
Ricorence / Pier Pauli Pasolini om contraditori e segnâl di contradizionPre Toni Beline
Tal centenari de muart di Pier Pauli Pasolini o ripuartìn a tocs la tierce part dal libri scrit di Antoni Beline tal 1993 ‘Trilogjie tormentade’, che e rivuarde propit il poete di Cjasarse I. RISPIETÂ IL MISTERI DAL OMLa sience plui dificile e je la cognossince di se stes. E se al è grivi cognossi […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +


text:
Cuant ch’i coli
lu fai belbelu**
comi si dovessi
jodi tai voi
i parcè da la colada
i podarès slungjâ li’ mans
par parâ il colp
e no spacâmi il nâs parcjera
invezi stoi fer
i plombi sul teren freit
e distirât lu nasi, lu vuardi da vissin
pi jù di uchì pos zî
doma cuant ch’i murirai
a mi ven sum
la me cjera a mi cjanta una nenia
fin cuant li’ furmiis
a bechin li’ me mans
e a mi disin ch’a
è ora di rialçâsi.
**biel planc
✒ Alvaro Vallar, poete di Cjavàs. Gnove poesie in esclusive par La Patrie dal Friûl in variante “cjavassin”. O ringraciìn Pier Carlo Begotti pe colaborazion.
Cuant ch’i coli............
Cuant ch’i coli


text:
Ai 24 di Jugn, la dì di Sant Zuan, di buine matine in Cjargne la int e baline pai cjamps a cjapâ sù rosis. Une usance antighe, leade aes cerimoniis dal solstizi di Istât. Daspò, a jespui, in glesie si fâs benedî i macs ornâts di tancj colôrs e savôrs. Tornâts a cjase, ognidun al picje il so mac benedet in tal puest che i ven destinât, in gjenar tal solâr, par brusâlu tal câs che il trist timp al menaci la campagne. A son secui che si rinove cheste pratiche, ancje se a son simpri mancul chei che si cjatin di prime ore sui prâts a condividi cheste esperience, miscliçade a une dimension tra il sacri e il profan. Rît di divignince indoeuropeane e celtiche, leât aes fuarcis dal fûc, dal soreli, de aghe, de tiere e des jerbis, la usance e je stade assorbide de glesie latine che e à cjapât a simbul la rosade dai cjamps tant che aghe benedete dal batisim di Sant Zuan.
La sielte des jerbis e des rosis e je fondamentâl par vê un bon mac, che al funzioni cuintri disgraciis, maliis e malatiis di ogni sorte. Jerbis medisinâls, flôrs aromatics, come un ram di felet, sparc di mont, la rose di Sant Zuan, cumin, rude, malve, savût e cetantis altris plantis. Un tic al reste tal mac, il rest si lu dopre par tisanis, vuelis, balsims, par curâ il mâl di stomi, i gnerfs, lis scotaduris, i dincj, fintremai i dispiets dai sbilfs e la tristerie des striis.
O volìn rievocâ cheste usance cu lis peraulis di Pasolini, imagjinant un mont salvadi e pûr, cul desideri che al torni: «Li fantatis a van crotis ta l’ort, / la luna di San Zuan a li monda. / Sot dal milussâr a si pognin crotis / vuardant li stelis spierdudis e il nûl». E un libri: Il Mac di San Zuan a Cercivento. Piante e fiori tra magia, sacralità e terapia popolare di Domenico Molfetta. ❚
_______
La lungje gnot des plêfs in Cjargne, tra musiche, art e cusine cu lis jerbis
La seconde edizion de rassegne di musiche corâl La lungje gnot des plêfs in Cjargne, in programe ai 25 e 26 di Jugn tes dîs plêfs storichis des foraniis cjargnelis, e met dongje di dîs concierts, dîs degustazions di plats cu lis jerbis di stagjon. Si met duncje insiemi la storie rapresentade de bielece e unicitât des plêfs cu la musiche corâl – de polifonie antighe ae contemporanie, dai cjants cults ai popolârs – e la tradizion de cusine cjargnele di stagjon.
Ai visitadôrs ur sarà cussì regalade une esperience uniche e multisensoriâl, pai voi, pe bocje e pes orelis. Tra i côrs ospits, il Côr de Cjamare Sloven, il Côr Polifonic di Rude, il Côr dal Friûl Vignesie Julie e la Orchestre di Sant Marc, Il Côr Panarie di Dartigne, La Reverdie e altris. Tra i plats, preparâts dal consorzi di ristoradôrs cjargnei riunîts inte clape Gusto Carnia: gnocs di patatis riplens di jerbis, i cjarsons cu la mente, la fritule di prât suntun jet di cerfuei e tantis altris bontâts a km zero. ❚
✒ Alessio Screm
Fâs sù ancje tu il Mac di Sant Zuan. Tra lis cerimoniis dal solstizi di Istât, la fieste di Sant Zuan e je tra lis plui antighis............
Ai 24 di Jugn, la dì di Sant Zuan, di buine matine in Cjargne la int e baline pai cjamps a cjapâ sù rosis. Une usance antighe, leade aes cerimoniis dal solstizi di Istât. Daspò, a jespui, in glesie si fâs benedî i macs ornâts di tancj colôrs e savôrs. Tornâts a cjase, ognidun al picje il so mac benedet in tal puest che i ven destinât, in gjenar tal solâr, par brusâlu tal câs che il trist timp al menaci la campagne. A son secui che si rinove cheste pratiche, ancje se a son simpri mancul chei che si cjatin di prime ore sui prâts a condividi cheste esperience, miscliçade a une dimension tra il sacri e il profan. Rît di divignince indoeuropeane e celtiche, leât aes fuarcis dal fûc, dal soreli, de aghe, de tiere e des jerbis, la usance e je stade assorbide de glesie latine che e à cjapât a simbul la rosade dai cjamps tant che aghe benedete dal batisim di Sant Zuan.


text:
Titul
1 1 Peraule dite dal Signôr a Sofonie, fi dal etiop, fi di Godolie, fi di Amarie, fi di Ezechie, sot di Gjosie, fi di Amon, re di Gjude.
LA ZORNADE DAL SIGNÔR SORE DI GJUDE
Judizi cuintri di Gjude
2 Propit! o tirarai dongje dut de face de tiere!
– Sentence dal Signôr –.
3 O tirarai dongje oms e nemâi,
o tirarai dongje i ucei dal cîl
e i pes dal mâr;
o fasarai inçopedâ i triscj
e o fasarai sparî l’om de face de tiere.
– Sentence dal Signôr –.
4 O slungjarai la mê man cuintri di Gjude
e cuintri di dute la int di Gjerusalem;
o fasarai sparî di chest lûc
parfin i vanzums di Baal,
il non dai servidôrs insieme cui predis;
5 chei che si ingenoglin sui cuvierts
denant de schirie dal cîl,
chei che si ingenoglin denant dal Signôr
e po a zurin par Milcom;
6 chei che si slontanin dal Signôr,
che no lu cirin e no bacilin.
La zornade dal Signôr
7 Tasêt denant dal Signôr Idiu,
parcè che e je dongje la zornade dal Signôr!
Il Signôr al à prontât un sacrifici,
al à smondeâts i siei invidâts.
Cuintri dai sorestants e dai siôrs
8 Al sucedarà te dì dal sacrifici dal Signôr:
O vignarai a cjatâ ducj i princips
e i fîs dal re
e ducj chei ch’a van vistûts cu la mode dai forescj;
9 o vignarai a cjatâ ducj chei ch’a van sù fin sul soiâr dal re;
ch’a jemplin il palaç dal lôr paron
di violence e di falsetât.
Cuintri di Gjerusalem
10 Al sucedarà in chê dì – sentence dal Signôr –:
Berlis, davuei ch’al rive de puarte dai Pes,
ciuladis dal cuartîr gnûf
e grant sunsûr dai cuei,
11 craçons de int dal Pestel.
E je fruçade dute la int di Canaan,
a son svinidrîts ducj chei ch’a pesin l’arint.
12 E al sucedarà in chê volte:
O sgarfarai par Gjerusalem cui ferâi,
o larai a cjatâ chei cence fastidis,
chei che si làssin lâ a lis baracadis,
chei ch’a pensin intal lôr cûr:
“Il Signôr nol pò fânus ni ben ni mâl”.
13 La lôr robe e sarà rafade
e lis lôr cjasis sdrumadis;
a fasaran sù cjasis ma cence lâ a stâ dentri,
a plantaran vignâi, ma cence cerçâ il vin.
La zornade dal Signôr e je zornade di rabie
14 E je dongje la grande zornade dal Signôr;
e je dongje e e rive tun marilamp.
Berli mareôs de zornade dal Signôr:
un vuerîr ch’al dà sù il berli di vuere.
15 Zornade di rabie, chê zornade,
zornade di spavent e di tribulazion;
zornade di burlaç e di tampieste,
zornade di scûr e di fumate;
zornade di nûl e di scuretât,
16 zornade di sunôrs di trombe e di batae,
su lis citâts rinfuarçadis
e su lis toressis di cjanton.
17 Jo ju ridusarai te streme
e lôr a cloparan come vuarps,
parcè che a àn pecjât cuintri dal Signôr;
il lôr sanc al sarà sparniçât come il pulvin
e la lôr cjar come il ledan.
18 Ni l’arint ni l’aur
nol podarà salvâju.
Te dì de rabie dal Signôr,
dal fûc de sô passion,
la tiere e sarà glotude!
Di fat al fruçarà, anzit al svinidrissarà
dute la int de tiere.


text:
Stravistiment
– Là! Là! – al veve sintût businâ di lontan chei doi zovenots, plens di rincjins e svastichis. I vevin corût daûr cence stufâsi, dopo velu fat jevâ di par tiere e çuetâ par mieç Triest. A i sameavin
Glaçât
La prime volte ch’a ju veve viodûts, Silvie, a jere restade incjantade, tant che une moscje ch’a scuvierç il mâr. Il riflès dal soreli al pandeve di un butul a chel altri, zontant zûcs di lûs su la glace ch’a
Nûfcent euros
Cheste conte a nas di une version par talian, scrite pal concors Romanoir (contis curtis e neris). La conte no à vût risultâts, cussì l'ai voltade par furlan, parce che jere stade pensade par furlan e us disarai ch'a rint
Baraçs
Di cuant ch’al veve cjolt la radio gnove Fredo si sveave simpri content. Al veve scuviert une funzion da la svee maraveose: al podeve meti su un cd e fale sunâ di ce toc ch’al veve miôr. I plaseve cussì tant
Triangui
– Dispò Flavio… – j veve domandât Checo, intant ch’al pedalave – ce isal… un Biotòpo?– Il nemì di un Biogatto ve! – j veve rispundût chel altri, ridint come un mat.– Coion! – al veve tirât su
L'ostarie di Pieri. (la conte di Carnevâl)
Ciò pò! O stoi metint adun il blog doi dîs di file. Robononis! Il dut grassie al Braf Furlan che mi à visât ch'e al premi di Remanzâs al à vinciût un di Cividât. Cussî, si che a pues puestâ
Agnul e il presepi – seconde part
Lu sai, lu sai, o murivis di gole di sintì ce mût ch'a va a finì la conte. Ve chi il secont toc. Sperin ch'a us plasi. :)
Agnul e il presepi – prime part
Soi tornat! E ce isal di miôr di une conte post-natalizie, par comenzâ il 2008. Però in doi tocs.Il prin vuè e un atri vinars. Cussì us ten un pôc cul gust a lunc! Agnul e il presepio -
Nûf di Otubar
O âi vint il concors plui figo dal web!!! E si che la conte che à vint il concors di scheletri.com o veve une frase par dialet e âi di dî gracie al Dree dal Furlanist e soredut al Curtissâr par


text:
Nol è simpri facil spiegâ a peraulis la bontât, l’afiet, la pazience, la misericordie di Diu. Jesù al dopre tantis parabulis; pape Luciani al fevelave di Diu Mari. Ancje pre Antoni, cuntun esemplut piçul piçul, cun ce che i è capitât di viodi, al dîs dutis chestis robis.
pre Roman Michelot
Une dì, cjaminant sorepinsîr, mi soi intivât a passâ dongje di une frutute cuntune biele pipine tal braç. Le braçolave, le strenzeve, le bussave, fin che si è stufade e no voleve plui lâ indenant. Alore sô mari le à alçade di pês, jê e la pipine, e le à puartade tal braç.
Al è in chel moment che o ai tacât a confusionâmi: cui puartavial la pipine? La frute o la mari?
Nô si iludìn di puartâ, e forsit o puartìn, ma o sin ancje puartâts. Par chel, mi sint di paragonâ il ream di Diu a chê frute cu la pipine. ❚
pre Antoni Beline


text:
dai Comuns di Darzin, San Martin dal Tiliment e Voleson
Sede
Comun di San Martin dal Tiliment Plaçe Umberto I°, 1 33098 San Martin dal Tiliment (PN) P. IVA 00 203 720 933
UficiAcuedot Associât
Telefon 0434.88488 Fax 0434.88307
Orari al public
Martars des 10.00 aes 13.00
Joibe des 14.30 aes 17.30
Segnalazion vuascj o altris emergjensis
numar vert 800 01 39 40 atîf 24 oris su 24
Che che al è di fâ
1) STABIL NO ANNCJEMÒ TACÂT AE RÊT ACUEDOT
Presentâ domande di preventîf di spese par il gnûf inlaçament (o par la modifiche di un inlaçament esistent), doprant il model "Richiesta preventivo" preparât dal Ufici Acuedot e zontant copie planimetrie gjenerâl (1:200 o 1:500) de zone ogjet di domande di inlaçament.
Daspò che il personâl dal Ufici Acuedot al varà fat lis verifichis, al vegnarà inviât al utent il preventîf di spese insiemit al elenc dai documents di riconsegnà par la domande formâl di esecuzion dal inlaçament.
2) STABIL ZA INLAÇÂT AE RÊT ACUEDOT
2.1) Prime ativazion su prese acuedot za predisponude
Presentâ domande di concession de aghe potabil, doprant il model "Richiesta allacciamento" preparât dal Ufici Acuedot e zontant:
- fotocopie document di identitât valevul;
- fotocopie codic fiscâl, o partitde IVA.
V.B.: in aplicazion dal D.M. Dal 22 di zenâr dal 2008 n.37 “Regolament […] recant riordin des disposizions in materie di ativitât di instalazion dai implants dentri dai edificis”, al si evidenzie che l’articul 8, come 3, al proviôt che “Il comitent dentri di 30 dîs dal inlaçament di une gnove fornidure di gâs, energje eletriche, aghe, tai edificis di cualsisei destinazion, al à di consegnâ al distribuôr o al vendidôr copie de declarazion di conformitât dal implant, rindude come tal alegât I, […]”.
Il come 5 dal medesim articul al proviôt invessit che “fats salfs i provediments di bande des autoritâts competents, passât il termin di cui al come 3 cence che a si sei prodote la declarazion di conformitât di cui al articul 7, come 1, il fornidôr o il distribudôr di gâs, energje eletriche o aghe, previ just avîs, al sospent la fornidure.”
2.2) Volture o riativazion utense acuedot
Presentâ domande di volture/riativazion de concession de aghe potabil, doprant il model "Richiesta voltura riattivazione" preparât dal Ufici Acuedot e zontant:
- fotocopie document di identitât valevul;
- fotocopie codiç fiscâl, o partide IVA. Fasint atenzion di compilâ cun par ben lis parts relativis a:
- date di volture/riativazion;
- leture contatôr de aghe;
- matricule contatôr.
RISOLUZION
Presentâ la comunicazion di disdete de concession de aghe potabil, doprant il model "Disdetta" preparât dal Ufici Acuedot fasint atenzion di compilâ lis parts relativis a:
- codiç utence (identificât in cualchit câs ancje come “settore/pagina”);
- date de disdete;
- letture finâl dal contatôr de aghe;
- matricule dal contatôr;
- recapit finâle dulà spedî la ultime bolete.


text:
Il referendum pe indipendence de Scozie che si à davuelt ai 18 di Setembar stâts al à almancul trê vincidôrs: i unioniscj, i indipendentiscj e la democrazie.
Il sucès dai unioniscj al diven dal risultât finâl, stant che passe doi milions di lôr, ven a dì il 55,3% dai votants, a àn votât ‘No’ ae indipendence, intant che i vôts a pro de Scozie indipendente a son stâts 1.617.989, il 44,7%.
La campagne «Better Together», poiade sei dai partîts che a son al guvier a Londre – conservadôrs e liberaldemocratics – che dai laburiscj e dal piçul Border Party, e à rivât a convinci la maiorance di chei che a son lâts a votâ. La vôs dal ‘No’ si à fat simpri plui fuarte, soredut tes ultimis setemanis prin de consultazion eletorâl, cuant che di diviers scandais al saltave fûr che lis dôs posizions a vevin sù par jù chei stes consens e a jerin ancje sondaçs che a calcolavin maioritaris i sostignidôrs dal ‘Sì’. Il guvier di Londre, i trê partîts britanics unioniscj, la plui part dai media britanics e ancje la regjine Lisebete si a àn fat sintî a pro dal ‘No’ e cuintri dai «pericui» presumûts di isolament economic e politic che a saressin stâts cu la indipendence. Cun di plui, par convinci i eletôrs a pro dal ‘No’ sei il premier Cameron che i laburiscj, che a son ae oposizion, a àn prometût il passaç di diviers gnûfs podês di Londre a Edimburc.
Se si ten cont di chest aspiet, se si pense che il leader de campagne unioniste, Alistar Darling, tal so prin coment ae fin dal scrutini, al à vût dit che cumò il guvier britanic al à di mantignî l’impegn cjapât sù in cont dal trasferiment di une schirie di competencis aes autoritâts de Scozie e se si visisi che ancjemò tal 2010 il Partît nazionâl scozês (NPA-SNP) al veve fat indenant une propueste di referendum che no cjapave dentri dome la indipendence ma ben ancje nivei plui alts di autoguvier, al è clâr che ancje i sostignidôrs di une Scozie diferente – il NPA-SNP, i Verts e il Partît socialist scozês – a puedin jessi contents.
Cun di fat, denant di une partecipazion cussì alte tai seçs – passe l’84,6% – e des propuestis di devoluzion di podês e competencis fate indenant, la date dai 18 di Setembar e devente un svolt storic. Propit par vie che a àn votâts cussì in tancj e salacor ancjemò di plui parcè che il referendum al è stât fat, chê Joibe di Setembar e reste une zornade là che e à vinçût soredut la democrazie. Sucedaraial compagn ancje inaltrò in Europe? Tra Madrid e Barcelone al somee che al sofli un aiar diviers. ❚
✒ Marco Stolfo
FRIÛL EUROPE. Scozie. Al vinç il ‘No’ ma no vincin dome i unioniscj............
Il referendum pe indipendence de Scozie che si à davuelt ai 18 di Setembar stâts al à almancul trê vincidôrs: i unioniscj, i indipendentiscj e la democrazie.


text:
Ason 300 i letôrs di libris che a sielzaran dentri de fin dal Istât il vincidôr dal “Premio Friuli Storia”, iniziative che e rive ae sô cuarte edizion e che e ven realizade in gracie dal sostegn e de colaborazion jenfri Regjon, Fondazione Friuli, Comun di Udin e Poste Italiane Spa.
Il premi al è stât presentât alì de sede de Fondazione Friuli a Udin ae presince dal president de Fondazion Giuseppe Morandini, di Andrea Zannini de Universitât dal Friûl, dal president dal Consei comunâl di Udin Enrico Berti, e dal president de jurie dal premi Tommaso Piffer.
«Al è un premi – al à dit Morandini dilunc de sô presentazion – che al à savût cressi intun clime positîf cul public. La stesse Fondazion ogni an e invie passe 10 mil libris ai diviers ents e tal timp a son deventâts 350 mil chei mandâts».
Chest an i 3 libri finaliscj a son “Terrore e terrorismo. Saggio storico sulla violenza politica” di Francesco Benigno (Einaudi, 2018), “Storia dell’immigrazione straniera in Italia. Dal 1945 ai giorni nostri” di Michele Colucci (Carocci, 2018) e “Fiume città di passione” di Raoul Pupo (Laterza, 2018). Si à, duncje, sielzût temis vicins ae atualitât tant che terorisim, violence politiche e storie de imigrazion.
«La storie – al à dit il president de jurie Piffer – no covente a cjapâ lezions sul presint, parcè che il presint al cambie simpri. Cun di plui, si riscje ancje di strumentalizâ la storie in cierts câs: la storie e covente par capî la complessitât dal presint, e chest al è une vore impuartant intun moment dulà che la semplificazion dai temis e devente pericolose».
La jurie chest an e à ricevût un centenâr di propuestis rivadis di 39 editôrs par un premi, il “Friuli Storia”, che al è l’unic ricognossiment tal cjamp de sagjistiche che al afide la sielte dal vincidôr a une jurie di letôrs: di fat, a saran 300 chei che a ricevaran i volums finaliscj e a votaran il vincidôr dentri dai 31 di Avost.
La incressite de jurie a 300 letôrs al è il pont di rivade di un percors tacât tal 2014. Te prime edizion a jerin 100 chei coinvolts, tal 2016 chel numar si è dopleât a 200 e l’an passât si è rivâts tal forest: cun cheste edizion a son, di fat, jentrâts pe prime volte i students di talian des universitâts e dai istitûts scolastics di Ream Unît, Slovenie e Cravuazie. Cussì, il 36% dai letôrs a vegnin dal Friûl, il 60% dal rest de Italie e il 4% dal forest: si trate di personis di divierse preparazion, e, di fat, a son almancul une cincuantine lis professionalitâts rapresentadis: dai avocats ai psicolics, dai gjornaliscj ai uficiâi de aeronautiche fin a rivâ a colaboradoris di cjase, creatîfs e disocupâts.
«Il premi “Friuli Storia” – al à marcât Zannini – al è la enesime prove che la nestre regjon e à une fuarte vocazion pe storie. Si trate dal ricognossiment storiografic plui impuartant in Italie: al à i numars di zurâts dal preseât “Campiello”».
Il vincidôr si cognossarà ai 2 di Setembar e la premiazion e sarà ai 4 di Otubar a Udin. ❚
Piero Cargnelutti


text:
Sô mari e veve la panze cuant che e je lade a teatri, une sere a Bean. Sul palc di chel paisut, dongje Codroip, al jere un altri fi, in costum, che al faseve il protagonist. In sene «Il martiri di san Tarcisio», la storie di chel zovenut cristian che al è stât copât parcè che al leve di scuindon a puartâ lis particulis ai presonîrs. Une conte che e à colpît une vore la mari, tant che e à decidût di clamâ Tarcisio chê creature che e stave spietant.
E, si sa, te vite lis robis no sucedin mai par câs. Di fat, 74 agns dopo, chel frut che cumò al è un nono, al è deventât President de fondazion dal teatri Giovanni da Udine. O stin fevelant di Tarcisio Mizzau.
Dirigjent industriâl in pension, Mizzau al è simpri in vore. «Pordenone, stazione di Pordenone» – si sintive in sotfont tal telefonut, intant che lu intervistavin. Al stave lant a Milan, dulà che par trê dîs ae setemane al dirêç un centri di ricercje sientifiche su la sede. E daspò al scrîf, al trafiche, al progjete e al cjate il timp ancje par coordenâ il teatri. La sô cjarie e je chê plui alte, vâl a dî president: sot di lui a passin i diretôrs artistics, i conseîrs, i revisôrs dai conts, un pôc ducj insome. E a voltis, tocje comedâ ancje cualchi fastidi, cualchi polemiche. «Ma o rivi a lavorâ ben istès» – al rimarche lui.
Mizzau, o ai sintût a dî che lui al è un furlanist.
(Al riduce un pôc…) «No, parcè che no sai ce che al vûl dî «furlanist». Però o pues confermâ che o soi un che al ten ae marilenghe. E je un patrimoni culturâl, une marche. E jo, che o soi un espert in economie, o crôt tes marchis e o sai trop che a valin. Il furlan al è come un biliet di visite, al rapresente la nestre culture».
E je biele la storie de marche. Po ben alore, viodût che o sin in discors, cjatin un sproc: ce podìno meti dongje de peraule «furlan»?
«Pragmatic, lavoradôr e che al smicje al concret. E che al sa fâsi volê ben».
Cualitâts che a coventin ancje par lavorâ tal teatri?
«Sigûr. Si preparin lis stagjons artistichis une vore prime. Cumò o stin za improntant che dal 2010-2011 e dal 2011-2012, duncje si scuen sei organizâts e concrets par no fâ dams».
Ma lui metial il nâs ancje tes sieltis artistichis?
«No, no. O vin doi diretôrs brâfs e preparâts, Mirabella e Spini. Jo o pues dâ cualchi consei, cualchi drete, ma lis decisions fondamentâls a spietin a lôr. O ai dât il gno jutori par inmaneâ i spetacui par furlan parcè che o cognòs tantis associazions e grups che a podevin jessi juscj par noaltris».
Ce pensial dal teatri par furlan?
«Al è impuartant che la art si fasi promotore de culture di un popul ma no pensi che il teatri Giovanni da Udine al vedi di fâ la vuere par difindi la marilenghe. La pues promovi, chel sì».
Ce isal, di furlan, tal program de gnove stagjon?
«Tra Fevrâr e Mai, pe prose, un sipari furlan. Si intitule »Il Friuli del primo novecento: un laboratorio tra comicità e presagi d’ombra». Cinc incuintris curâts di Angela Felice e Paolo Patui, in colaborazion cul Teatro Club. Ogni apontament al sarà plen di leturis e coments a cuintripont. Un o plui ospits a intervegnin cun aprofondiments linguistics, storics e antropologjics, il dut incurnisât di musiche dal vîf, videos e viaçs tal repertori de lenghe furlane. In pocjis peraulis, la storie dal nestri teatri, di dopo la unificazion di Italie fin ai dîs di vuê».
Ma no je finide achì, parcè che o sai che o vês coinvolzût ancje la academie di art dramatiche Nico Pepe di Udin.
«Sì, e dîs ben. Cu la regjie di Claudio De Maglio si puarte in sene la Odissee, il poeme di Omero tradusût in lenghe furlane di Sandri Carrozzo e di Pierluigi Visintin. Chest il 20 di Avrîl e a pene prime, il 13 – in colaborazion cul CSS, il teatri stabil di inovazion dal F-VJ – e je une leture seniche di un test par furlan che al ven fûr dal laboratori di dramaturgjie diret di Gigi Dall’Aglio, tal ambit de Farie teatrâl furlane».
E tai dîs «Un teatro pieno di teatro»?
«Mi ven tal cjâf la zornade inmaneade de Associazion teatrâl furlane tai spazis dal Giovanni da Udine, sabide ai 29 di Mai. Un apontament a ingrès libar che al propon i spetacui di 53 grups teatrâi iscrits ae associazion. E il biel al è che il public al è itinerant, al pues lâ e vignî come che al vûl e cuant che al vûl».
Insome, il mont dal teatri e de art lu à cjapat dentri. Ma lui si sintial un poc artist?
«No, no (e al riduce ancjemò). Jo o ai simpri traficât e organizât mostris e apontaments. Pai industriâi di Udin o ai inmaneât une esposizion sul açâr e cualchi presentazion di libris. Alì o ai cognossût il professôr Reitani, che dopo al è deventât assessôr ae culture dal comun di Udin. Cuant che i à tocjât di pensâ a un president de Fondazion dal teatri al à tirat fûr il gno non».
Une biele sodisfazion!
«Sì ancje se – o ai di dî la veretât – i ai pensât tant parsore prime di dî di sì.
Parcè?
«Ma parcè che e je une ativitât che ti puarte vie timp, un impegn di cjapâ sul seri. Ma ae fin dai conts mi organizi, o rivi a fâ dut e mi plâs».
In plui di vêmi contat che al è un furlanist, mi è rivade vôs che al è ancje un scritôr.
«O ai stampât cualchi libri, ma ducj tecnics, economics. Ma o ai partecipât ancje a cualchi concors, cun volumuts in lenghe furlane. Ma fasìn fente di nuie, parcè che a son stâts dome segnalâts, no son impuartants. Scrivi par me al è un hobby, un mût par stacâ il cjâf dal lavôr».
E cumò, aial la pene in man?
«Oh cumò propit no, no rivi. O ai masse lavôr!».
Valentina Pagani
SPECIÂL – A Udin un teatri plui furlan............
Sô mari e veve la panze cuant che e je lade a teatri, une sere a Bean. Sul palc di chel paisut, dongje Codroip, al jere un altri fi, in costum, che al faseve il protagonist. In sene «Il martiri di san Tarcisio», la storie di chel zovenut cristian che al è stât copât parcè che al leve di scuindon a puartâ lis particulis ai presonîrs. Une conte che e à colpît une vore la mari, tant che e à decidût di clamâ Tarcisio chê creature che e stave spietant.


text:
Cuant che si cjale a nord di Tarcint viers de golaine di monts che i stan daûr, no si pues fâ di mancul di viodi une glesie rimpinade insom di un çuc. E somee peade cuntun fîl al cîl che i sta disore, ma in realtât e je il segnâl de presince di une umanitât che no à voie di sbrissâ jù inte valade. La gleseute di Stele une volte no faseve nissune fature a jemplâsi: in chest borc parsore de valade de Tor e jere parfin une scuele, e chest al fâs capî cetancj che a jerin i fruts che a vivevin ca sù. Tantis fameis a vevin la oportunitât di lavorâ intal Cascamifici di Bulfons, juste dapît de mont: ma une volte rivât il benstâ la int e à scomençât a lâ a vivi inaltrò. Plui comut: ma pal paîs al è stat l’inizi di un Calvari, che al à disvuedât lis cjasis dal borc e che al è continuât cul taramot. L’Orcolat al à sdrumât buine part dai edificis, e al à mudât cheste biele localitât intun paîs fantasime. I stelans si son sparniçâts ator pal mont, tancj in Francie, in Belgjiche, in Canadà, in Australie. I pôcs a restâ a jerin i vecjos che no rivavin a çoncjâ il leam cul paîs dai lôr vons: chei altris a son lâts, ancje se il rapuart cul lôr paîs dispès al reste fuart, almancul tal cûr.
La mont ator di Tarcint, tormentade dai slacs e dal abandon, e à vût la stesse dinamiche di spopolament. Di Sedilis a Samardencje, di Cuie a Malemaserie, ducj i paîs si son ridots une vore di popolazion ma Stele ju bat ducj: tal 2000 e je rivade a 4 abitants. Cumò dut câs alc al sta cambiant e une biele storie e à za fat capî che par Stele la ruede dal avignî e sta zirant pal miôr. Su cheste mont la vite e va indevant, cu la muse contente di doi zovins gjenitôrs, Alex Micco e Sara Sanzini, che a àn sielzût di tornâ a vivi a Stele. Lôr a son il pari e la mari di Adele ed Elisabetta, dôs zimulutis nassudis trê mês indaûr e che a àn puartât la popolazion dal borc a dopleâsi. La gnove famee, cui siei cuatri components, e à fat rivâ il numar dai abitants a 8.
La nassite di chestis dôs frutis no dome e à fat cressi il numar dai stelans, ma soredut e à tornât a fâ cressi i butui de vite intune des plui bielis frazions montanis dal Comun: un piçul piûl sul Friûl dal aiar purissim dulà che i doi zovins a àn sielzût di vignî a stâ trê agns indaûr, recuperant la cjase di famee di Alex tal borc dai Michs (version in marilenghe propit dal cognom dai Micco). Alex achì al è tal so habitat naturâl. Di fat al è fì di Ferruccio Micco, ancje lui nassût e cressût in Stele, e l’amôr pal paîs di so pari al è cussì fuart che cuant che al à cjatade la morose le à menade fin ca sù, intun puest che al è romantic di viodi, ma dificil di vivi. Dut câs Sara, che e ven de plane, no à vût dubis: e i doi fantats si son trasferits achì “intun cjanton di Paradîs – e conte la neo-mame – che al è il miôr puest tal mont dulà che o volarès cressi lis nestris picininis”. Par sigûr no je une robe scontade: e je une sielte che e vûl dî che dome par cjoli il pan o fâ la spese o lâ dal miedi al covente percori siet chilometris di tornants par lâ jù fin a Tarcint, che si ridusin a cinc par cjatâ une ostarie a Zomeais. Ma par judâ i doi zovins a son simpri i nonos e la strade par Stele e je simpri un grum traficade in chestis setemanis. Bon segnâl.
Il panorame, l’aiar fresc e la vite tal mieç de nature di fat a compensin ducj i eventuâi problemis che a àn lassât Stele simpri plui vueide e che a rindin ecezionâl chest event. A son passâts di fat nie mancul che 45 agns di cuant che al è nassût l’ultim frut in Stele, di gjenitôrs ancje lôr di Stele e che naturalmentri a son ancjemò in dì di vuê residents culì. Chel picinin si clamave Adriano Moro, fì di Adone e Lucia Moro. In ducj chescj agns però nissun nol veve plui tentât la venture di stabilîsi, restâ a vivi e procreâ su chê mont. Alex e Sara sì. E lis lôr dôs zimulutis a son deventadis za un câs mediatic: la lôr storie e je rivade fin al Tg2 e a Canale 5, tal program pomeridian di Barbara D’Urso che al è cjalât di milions di spetatôrs. Nancje nassudis, a son za dôs Stelis. ❚
Walter Tomada
Dôs zimulutis a inluminin Stele............
Cuant che si cjale a nord di Tarcint viers de golaine di monts che i stan daûr, no si pues fâ di mancul di viodi une glesie rimpinade insom di un çuc. E somee peade cuntun fîl al cîl che i sta disore, ma in realtât e je il segnâl de presince di une umanitât che no à voie di sbrissâ jù inte valade. La gleseute di Stele une volte no faseve nissune fature a jemplâsi: in chest borc parsore de valade de Tor e jere parfin une scuele, e chest al fâs capî cetancj che a jerin i fruts che a vivevin ca sù. Tantis fameis a vevin la oportunitât di lavorâ intal Cascamifici di Bulfons, juste dapît de mont: ma une volte rivât il benstâ la int e à scomençât a lâ a vivi inaltrò. Plui comut: ma pal paîs al è stat l’inizi di un Calvari, che al à disvuedât lis cjasis dal borc e che al è continuât cul taramot. L’Orcolat al à sdrumât buine part dai edificis, e al à mudât cheste biele localitât intun paîs fantasime. I stelans si son sparniçâts ator pal mont, tancj in Francie, in Belgjiche, in Canadà, in Australie. I pôcs a restâ a jerin i vecjos che no rivavin a çoncjâ il leam cul paîs dai lôr vons: chei altris a son lâts, ancje se il rapuart cul lôr paîs dispès al reste fuart, almancul tal cûr.


text:
Decime e ultime fie di une grande famee, femine minude e di pocjis peraulis, cjavei neris peâts, mans grandis e segnadis dal lavôr dûr: cussì si presente Edda De Crignis di Ravasclêt.
Edda e à une aziende agricule indulà che e tire sù vacjis (cualitât grise alpine) e pioris di arlevament e e gjestìs il comprensori des malghis Riu Mal Crasuline (250 etars di teritori).
––
Edda e je nassude cu la passion pe campagne e pes vacjis.
“I miei a vevin vacjis – e conte -. Di piçule o jeri une paurose e cuant che mê mari e lave a rezi aes 4 di buinore mi menave daûr e mi meteve a durmî tal trasêf. Tai agns 80, cuant che il gno om si è malât, o ai cjolte une cjavale par provâ la ipoterapie. E je stade une esperience impuartante che lu à judât a saltâ fûr dal so probleme. Vê une bestie di viodi 24 oris su 24 ti puarte a no pensâ dome al to mâl. La fatorie sociâl, come che le clamin vuê, par cui che al à problemis ti da une grande man. Dopo o ai cjolt inmò cualchi cjaval, cu la idee di fâ un agriturisim, ma no ai cumbinât. Dopo e je stade la volte di un roc e di une piore, dopo di une vacje e di une manze. Vuê o tiri sù manzuts e agnei e ju vent ai comerciants che però a pain pardabon pôc. Tra vacjis, vidiei e manzutis a ‘nd ai uns 60, plui 80 pioris e 4 cjavalis. Insome, o ai une biele aziende di bestiis ma o podevi fâ altris robis che no ai podût realizâ. Dal mês di Lui al mês di Otubar a van in mont e di Invier lis lassi culì, indulà che o vîf. Chest an, lis pioris a son a passi inte Basse.”
––
Dal sigûr, il lavôr di Edda al è un grum impegnatîf e plen di sacrificis:
“Si lu fâs dome par passion. O ai i contribûts de CEE che cun lôr o rivi juste a comprâ il fen par mantignî lis bestiis. Mi cjapi cualchi ore te zornade, se di no il lavôr al è di lunis a lunis, fieste e dîs di vore. Dopo al è simpri alc di viodi: une vacje che e sta mâl, un vidiel di passi. In plui, al tocje adatâsi a fâ alc di dut: dal veterinari al mecanic. Al tocje rangjâsi ancje a comedâ il tratôr, se tu vûs doprâlu subit: se tu vadis dal mecanic e covente une setemane par che tal metin a puest. Considerât che o sei un pôc fûr dal mont, il veterinari no simpri al cumbine a vignî, e magari o cor il pericul di pierdi la bestie, cussì ce che o pues o fâs.”
––
Al è dificil ancje rivâ a tignî in vite une aziende agricule, parcè che e je tante la burocrazie “che ti smonte di fâ. Cuant che mi nas un vidiel, in 10 dîs lu ai di comunicâ ae ASL, regjistrâlu, fâ il passepuart e meti i rincjins. Compagn se mi nas une piore: tocje meti il rincjin e il timbri te panze. Di chest an, o ai scugnût declarâ ae ASL ancje lis gjalinis. Se mi mûr une vacje o scuen mandâle a brusâ e duncje e devente une spese. Il supuart tai paîs nol è plui: se mi è daûr a nassi un vidiel e no lu rivi a tirâ fûr, no pues clamâ nissun parcè che a no ‘nd è int. Chei cuatri restâts a son o vecjos o masse zovins, e no san cemût fâ. Cui clamistu? Tu ti cjatis in dificoltât. Par fortune, o ai une sûr che mi da une man.”
––
Edda il doman de Cjargne lu viôt neri ma forsit no si rint cont che propit jê e da dimostrazion che, pûr cun dutis lis dificoltâts, nol è nuie di impussibil di puartâ indevant ancje se cun tancj sacrificis. ❚
Marta Vezzi
Ravasclêt. Aziende agricule di Edda De Crignis............
Decime e ultime fie di une grande famee, femine minude e di pocjis peraulis, cjavei neris peâts, mans grandis e segnadis dal lavôr dûr: cussì si presente Edda De Crignis di Ravasclêt.


text:
Si è sierade la grande fieste enogastronomiche furlane che si davuelç a Udin a metât di Setembar. Friuli Doc 2010 e à vût come titul «Aghe e claps, cûr dal Friûl», scrit par furlan.
La sielte di doprâ la nestre lenghe tal titul uficiâl nus è someât un bon segnâl, ancje se no si pues contentâsi. Dut câs o marchìn ancje il fat che no si à dome «mangjât e bevût», parcè che tancj a son stâts i moments dulà «bocje e stomit» a àn lassât puest a «cjâf e cûr». Ancje La Patrie dal Friûl e Glesie Furlane, midiant de Provincie di Udin, grazie a la sensibilitât dal President Pieri Fontanini e dal Assessôr al Turisim Franco Mattiussi, pal secont an a àn vude la pussibilitât di incuintrâ «la place».
Uniche note stonade, a part la ploie (ma a chê no si comande), la contemporanietât di Friuli Doc cun Pordenonelegge… al pâr dal impussibil no rivâ ancjemò a metisi dacuardi par evitâ di colâ te stessis zornadis. (Redazion)
Sindic jo mame / “La nestre int no à mai molât. Covente fâ, no lamentâsi, par saltâ fûr dal pantan”Walter Tomada
Alessandro Marangoni: la Aclif e deventarà istituzion di riferiment pai furlans “La Assemblee dai sindics furlans e je une realtât necessarie. E cul timp e deventarà ancjemò di plui un pont di riferiment pe identitât de nestre int”. Al è sigûr di chest Alessandro Marangoni, prin citadin di Dartigne, che al crôt tant inte Aclif […] lei di plui +
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
Ricorence / Pier Pauli Pasolini om contraditori e segnâl di contradizionPre Toni Beline
Tal centenari de muart di Pier Pauli Pasolini o ripuartìn a tocs la tierce part dal libri scrit di Antoni Beline tal 1993 ‘Trilogjie tormentade’, che e rivuarde propit il poete di Cjasarse I. RISPIETÂ IL MISTERI DAL OMLa sience plui dificile e je la cognossince di se stes. E se al è grivi cognossi […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +


text:
Mi plâs simpri lâ te nestre procession, e je une robe biele, une tradizion, e po par un come me che al à studiât antropologjie dute la vite, al è alc che al à un significât ancjemò plui speciâl.
Al è dut biel: lâ fûr, cjatâsi cun chei altris, a la cidine, un cidin religjôs, sì ve, ognidun cu la sô cjandele in man. E tacâ la procession dal sagrât. Jo no vîf plui in paîs, e o torni ogni an dome par cheste ocasion, insiemi cun chei altris: al è biel zirâ un pôc pes stradis di simpri, viodi cemût che a cambiin dilunc dai agns. A mi mi plâs ancjemò di plui viodi ce che al reste compagn. O ai di dî la veretât, in cheste robe ca o soi un pêl conservadôr: ma cjalait ce biele la cjase di clap dai Braidots, in Borc Disore, e plui indevant la cente dal cont cui siei curmei dai vignâi. Su la cjase dal cjastalt, in Borc di Mulin, si podaressin contâ storiis di sgrisulâsi, ma ancje chê e je biele di viodi. O passìn ancje devant de cjase là che o stevi une volte, in place. Di cualchi an le ai lassade a mê gnece: cul so om a àn fat un restaur un pôc par mût di dî, a àn tirât fûr la piere, fugade, ma dome a maglis e ator al è smaltât un colôr creme che… mah, saio jo ce che a àn tal cjâf…
A sunin lis cjampanis, o tornìn tal sagrât: la procession e je finide e o studìn lis cjandelis, cumò o podìn lâ. Ma sì dai, al è sul tart, ma o fasarai un salt là di me gnece par viodi la famee, o ai sêt: un got di aghe e magari cualchi cjastine, mi plasaressin propit. Ancje cheste e je une biele tradizion, si à di rispietâle.
O jentri in cjase, in chê al torne ancje gno nevôt piçul, fi di mê gnece, al varà dîs agns, nancje no mi viôt… i fruts di vuê po…, anzit mi passe svelt par traviers e al cor li di sô mari: “Mamma, mamma, guarda quanti dolcetti ho raccolto per Halloween!”
«Ma no! Porco XXX! Ce Halloween! O sin ai Muarts!»
Ah, puar mai me: nuie aghe, nuie cjastinis, e cun chel porco a saran sigûrs altris dîs agns di purgatori!
di Spirt Anonim
#78


text:
No si podeve dî che Gjino al fos pedoli, chel po no! Ma no i lave di straçâ la robe. E, darest, al veve un bon cefâ par meti alc inte cite ogni dì, par proviodi i fîs che a vevin une fan di clostri e lis scarpis simpri rotis! E po e jere ancje sô mari, viele, che no podeve plui dâ une man in cjase, puarine, e alore bisugnave proviodi ancje par jê, lis midisinis e dut ce che al coventave. Om precîs, Gjino. Nissun al podeve dî mâl di lui. Ma i caratans al veve di contâiu, un par un.
In chê sere, nol viodeve l’ore di poiâsi intal jet, straconon che al jere. Ma, a pene che il cussin al cerce il savôr dai siei cjavei, veju i pinsîrs che a rivin. Doman. Al è di seâ dut il prât daûr di cjase, i vûl jevâsi a buinore, di vê finît prime dal cjalt. Ma. Ma al si vise che nol à batude la falç! E cumò, ce maniere ajo di fâ? Podevi ben pensâi vuê di matine, ce cjâf! Ihhh, mi coventarès une falç gnove, trop mi vevial dit Rico che e vignive a costâ?
In chel, ancje la femine, e ven a poiâsi intal jet.
– Gjino.
Nuie.
– Gjino.
– Eh? – un eh che al samee che al rivi di lontan.
– Gjino.
La femine si da dongje, si sfreole cuintri di lui. E slungje lis mans, i met la bocje tacade de orele:
– Gjino…
– Eh?
– Gjino… o soi cence mudantis.
– Eh?! Ork…! No stâ a vignîmi fûr cun spesis, cumò, eh!
di Laurin Zuan Nardin


text:
Intant che in Friûl la Agjenzie Regjonâl Promotur e je tal mieç di une bufere, ma no di nêf, cul belanç congjelât, di là dal clap in Slovenie si sperimentin gnovis strategjiis par promovi il turisim invernâl. Il Slovenian Tourist Board al à vût la idee di promovi il Paîs tant che mete pai sports invernâi doprant la viralitât dai social media. La campagne clamade #winterslovenia (come i “hashtag” che si doprin su Twitter, ven a stâi la clâf di ricercje par cjatâ un argoment) e je stade presentade prime di Nadâl traviers di Twitter, apont, cirint di smicjâ a utents di alt profîl, gjenerant passe 1.500 tweets e rivant in totâl a passe 400.000 twetters. La strategjie e previodeve ancje di doprâ Instagram (un social network fondât su la fotografie, ndr), par promovi la Slovenie traviers lis imagjins scatadis dai residents e turiscj. In dome 20 dîs di campagne a son stâts regjistrâts numars straordenaris (passe 1 milion e mieç di impressions par #winterslovenia). Une campagne pardabon ben petade, che e je stade buine di puartâ la Slovenie ae atenzion dai turiscj propit dongje dal periodi li che a decidevin ce fâ pes feriis di Invier.
Sindic jo mame / “La nestre int no à mai molât. Covente fâ, no lamentâsi, par saltâ fûr dal pantan”Walter Tomada
Alessandro Marangoni: la Aclif e deventarà istituzion di riferiment pai furlans “La Assemblee dai sindics furlans e je une realtât necessarie. E cul timp e deventarà ancjemò di plui un pont di riferiment pe identitât de nestre int”. Al è sigûr di chest Alessandro Marangoni, prin citadin di Dartigne, che al crôt tant inte Aclif […] lei di plui +
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
Ricorence / Pier Pauli Pasolini om contraditori e segnâl di contradizionPre Toni Beline
Tal centenari de muart di Pier Pauli Pasolini o ripuartìn a tocs la tierce part dal libri scrit di Antoni Beline tal 1993 ‘Trilogjie tormentade’, che e rivuarde propit il poete di Cjasarse I. RISPIETÂ IL MISTERI DAL OMLa sience plui dificile e je la cognossince di se stes. E se al è grivi cognossi […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +